ธนารักษ์เปิดเอกชนประมูลที่
ธนารักษ์ ประเดิมเปิดเอกชนเข้าประมูลที่เขตเศรษฐกิจพิเศษค่าเช่าไร่ละ 2.4 หมื่น หวังกระตุ้นการค้าการลงทุนชายแดน
6 เม.ย. 2559

ธนารักษ์ ประเดิมเปิดเอกชนเข้าประมูลที่เขตเศรษฐกิจพิเศษค่าเช่าไร่ละ 2.4 หมื่น หวังกระตุ้นการค้าการลงทุนชายแดน
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์เตรียมเปิดให้นักลงทุนเอกชนซื้อเอกสารการลงทุนในที่ราชพัสดุ 3 แปลง ได้แก่ จ.หนองคาย มีเนื้อที่ 718 ไร่ มีความพร้อม และเป็นช่องทางการค้าชายแดนไทย ลาว ที่มีมูลค่าการค้าชายแดนสูงที่สุด อยู่ใกล้สนามบินอุดรธานีเพียง 60 กิโลเมตร มีเอกชนแสดงความสนใจหลายราย 
สำหรับ จ.มุกดาหาร มีเนื้อที่ 1,080 ไร่ เป็นจุดการค้าชายแดนไทย ลาว มีมูลค่าการค้าอันดับที่ 2 และกำลังจะมีทางรถไฟที่เชื่อมไปเวียดนามและจีนตอนใต้ได้ พื้นที่ จ.ตราด มีเนื้อที่ 895 ไร่ อยู่ใกล้ชายแดนที่เป็นจุดผ่านแดนเชื่อมต่อจังหวัดเกาะกง กัมพูชา สามารถเชื่อมโยงถึงท่าเรือแหลมฉบัง และท่าเรือสีหนุวิลล์ได้ คิดอัตราค่าเช่าขั้นต่ำที่เตรียมเปิดประมูลเท่ากันที่ 2.4 หมื่นบาท/ไร่/ปี ปรับค่าเช่า 15% ทุก 5 ปี และค่าธรรมเนียมคิดเท่ากันที่ 1.6 แสนบาท/ไร่ใน 50 ปี โดยจะยกเว้นค่าธรรมเนียมในช่วง 5 ปีแรก หรือกรณีชำระในช่วง 6-10 ปี ต้องเสียดอกเบี้ยเพิ่มในอัตราตลาด
ทั้งนี้ คาดว่ากรมธนารักษ์จะมีรายได้จากค่าเช่าในปีแรกราว 64 ล้านบาท ส่วนค่าธรรมเนียมเช่า 50 ปี จ่ายครั้งเดียวคิดเป็นรายได้จากค่าธรรมเนียม 430 ล้านบาท ซึ่งคาดว่าผู้เช่าจะยังไม่จ่ายค่าธรรมเนียมในช่วง 5 ปีแรก การเปิดให้เอกชนประมูลที่ราชพัสดุนี้ ถือเป็นครั้งแรกของกรมธนารักษ์ ที่เดินหน้าตามมาตรการของรัฐบาลเรื่องการสนับสนุนการลงทุนในเขตเศรษฐกิจพิเศษ
“เรื่องรายได้ของกรมธนารักษ์ไม่ใช่เป้าหมายสำคัญ แต่เรื่องสำคัญคือรัฐบาลต้องการให้มีการลงทุนเพื่อให้เกิดการจ้างงาน มีเงินหมุนเวียนจากการค้าขาย การลงทุน ซึ่งรายได้ที่ได้มายังน้อยเมื่อเทียบกับการลงทุนโครงสร้างพื้นฐานที่รัฐบาลจะต้องเข้าไปลงทุนเรื่องไฟฟ้า ประปา และถนน อีกหลายพันล้าน” นายจักรกฤศฏิ์ กล่าว
สำหรับเขตเศรษฐกิจพิเศษที่เหลืออีก 3 แห่ง ได้แก่ จ.สงขลา สระแก้ว และตาก คาดว่าจะเข้าพื้นที่ได้ในเดือน พ.ค.นี้ ส่วนที่เหลือรอประมูลต่อไป